O‘zbekiston Tojikistonga insonparvarlik yordamining navbatdagi partiyasini jo‘natdi

Bu safar 24 tonnalik yuk dori-darmonlardan, asosan antibiotiklardan iborat, deb xabar berdi Asia-Plus.
«O‘zbekiston hukumati tomonidan Dushanbega taqdim etilgan yordam shahar sog‘liqni saqlash va ijtimoiy himoya qilish boshqarmasiga berildi», - deya xabar qilgan nashrga Dushanbe hokimi ma'muriyatidagi manba.
Uning so‘zlariga ko‘ra, shahar hokimi Rustam Imomali tegishli shahar tuzilmalariga koronavirus bilan kasallanganlarni davolash uchun olingan dori-darmonlar maqsadga muvofiq ishlatilishini qat'iy nazoratga olish haqida topshiriq bergan.
Shuningdek, manbaning xabar berishicha, yordam sifatida olingan barcha dori-darmon O‘zbekiston-Buyuk Britaniya qo‘shma korxonasida ishlab chiqarilgan.
Eslatib o‘tamiz, 9 aprel kuni O‘zbekiston Tojikistonga dori-darmon, oziq-ovqat mahsulotlari bo‘lgan 18ta temiryo‘l vagonini jo‘natdi. Prezident topshirig‘i bilan 8 may kuni 8 nafar o‘zbekistonlik virusolog va 10 tonna tibbiy asbob-uskunalar, shu jumladan 10ta o‘pkani sun'iy ventilyatsiya qilish apparati Dushanbega keldi.
9 may kuni Tojikistonga O‘zbekistonda 144ta tibbiy konteyner yuborildi, ular Dushanbedagi «Bofanda» stadionida vaqtinchalik kasalxona uchun mo‘ljallangan.